C 208/19

Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2020/C 208/08)

Šī publikācija dod tiesības trijos mēnešos no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

“Ceylon Cinnamon”

ES Nr.: PGI-LK-02298 – 5.3.2017.

ACVN ( ) AĢIN (X)

1. Nosaukums vai nosaukumi (ACVN vai AĢIN)

“Ceylon Cinnamon”

2. Dalībvalsts vai trešā valsts

Šrilanka

3. Lauksaimniecības produkta vai pārtikas produkta apraksts

3.1. Produkta veids

1.8. grupa “Citi Līguma I pielikumā minētie produkti (garšvielas u. c.)” un 2.10. grupa “Ēteriskās eļļas”

3.2. Apraksts par produktu, uz kuru attiecas 1. punktā minētais nosaukums

“Ceylon Cinnamon” ir nosaukums, ar ko apzīmē augu izcelsmes produktu, kuru izmanto galvenokārt par garšvielu. Produktus “Ceylon Cinnamon” ražo no Cinnamomum zeylanicum (Blume) sugas kokiem, kuru dzimtene ir Šrilanka (Ceilona).

Kanēlim “Ceylon Cinnamon” ir saldena garša un citrusaugļu smarža ar vieglu medus aromātu. Tas ir gaiši brūnā līdz sarkanīgā krāsā, bet malts kanēlis ir zeltaini dzeltenā līdz brūnā krāsā.

Produktu “Ceylon Cinnamon” ražošanas izejvielas ir Cinnamomum zeylanicum (Blume) koka miza un lapas. Miza ir sevišķi plāna, maiga un mīksta, tāpēc stobriņi ir trausli un tiem ir maiga tekstūra. Miza ir gaiši brūnā krāsā, salda un ar nedaudz jūtamu citrusaugļu aromātu. Šo kanēļkoku kumarīna saturs ir mazāks par 0,004 % un kanēļskābes aldehīda saturs ir 8–70 % no gaistošajām eļļām.

Ir dažādi “Ceylon Cinnamon” noformējuma veidi.

i) Stobriņi

Nobrieduša kanēļkoka stumbra mizas iekšējā slāņa strēmeles, kas vispirms žāvētas saulē (ne tiešos saules staros) un saritinājušās, līdz malas satiekas un pārklājas, izveidojot aptuveni 1050 mm ± 50 mm garu stobriņu, ko piepilda ar sīkiem kanēļa mizas gabaliņiem. Mitruma saturs nepārsniedz 15 %. Gaistošo eļļu saturs ir vismaz 1 % (sausā stāvoklī). Krāsa: CC4–CC9. Gaistošo eļļu kanēļskābes aldehīda saturs ir 50–70 %. Glabāšanas laiks ir 2–3 gadi.

ii) Sagriezti stobriņi

Sagrieztus stobriņus iegūst, kanēļa stobriņus sagriežot vajadzīgajā garumā (20 mm ≤ 525 mm). Sagrieztos kanēļa stobriņus iedala šķirās pēc diametra, krāsas un brūnējuma pakāpes. Mitruma saturs nepārsniedz 15 %. Gaistošo eļļu saturs ir līdz 1 % (sausā stāvoklī). Gaistošo eļļu kanēļskābes aldehīda saturs ir 50–70 %. Krāsa: CC4–CC9. Glabāšanas laiks ir 2–3 gadi.

iii) Pulveris

Malts “Ceylon Cinnamon” ir brūnā (CC10) līdz zeltaini dzeltenā (CC5) krāsā; to iegūst no mizas iekšējā slāņa strēmelēm. Gaistošo eļļu saturs ir vismaz 0,5 % (sausā stāvoklī). Gaistošo eļļu kanēļskābes aldehīda saturs ir 50–70 %. Glabāšanas laiks ir 2–3 gadi.

iv) Lapu eļļa

Kanēļa “Ceylon Cinnamon” lapu eļļu iegūst, veicot pēc ražas novākšanas pāri palikušo kanēļkoka lapu un zaru destilāciju ar ūdens tvaiku. Eļļas krāsa var sniegties no ļoti gaiši dzeltenas (CC1) līdz dzintara krāsai (CC7). Kanēļskābes aldehīda saturs ir 8–40 % (masas). Refrakcijas koeficients ir robežās no 1,527 līdz 1,540, relatīvais blīvums – no 1,034 līdz 1,54 pie temperatūras 28 °C. Glabāšanas laiks ir 2 gadi.

v) Mizas eļļa

Kanēļa “Ceylon Cinnamon” mizas eļļu iegūst, destilējot kanēļkoka mizu. Šā produkta kanēļskābes aldehīda saturs ir robežās no 30 % līdz 70 %, krāsa – no gaiši dzeltenas (CC2) līdz dzintara krāsai (CC7). Kanēļskābes aldehīda saturs ir 30–50 % (masas). Refrakcijas koeficients ir robežās no 1,555 līdz 1,580, relatīvais blīvums – no 1,01 līdz 1,03 pie temperatūras 28 °C. Glabāšanas laiks ir 2 gadi.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādes produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visi produkta “Ceylon Cinnamon” ražošanas posmi notiek noteiktajā ģeogrāfiskajā apgabalā. Pie tiem pieder:

— pavairošana,

— audzēšana,

— plantāciju apsaimniekošana,

— ražas novākšana,

— pārstrāde,

— šķirošana.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Stobriņi, sagriezti stobriņi un pulveris

— Pēc sagriešanas un malšanas produktu iepako džutas/papīra/kokvilnas/polietilēna maisos, pārtikas alumīnija folijas iepakojumā vai citā pārtikai paredzētā iepakojumā. Lai produkti neuzņemtu mitrumu, iepakojumi jāhermetizē.

— Lai novērstu jebkādu ķīmisku un mikrobioloģisku kontamināciju, produktu uzglabā istabas temperatūrā, sausā un labi vēdinātā vietā.

— Mitruma saturs: < 15 % (nepakļaujot tiešiem saules stariem).

Mizas eļļa un lapu eļļa

Lai novērstu gaisa klātbūtni, mizas un lapu eļļu piegādā hermētiskos stikla traukos vai epoksīdsveķiem klātos metāla traukos. Trauka materiāls nedrīkst mainīt produkta īpašības, un tam jāpasargā produkts no tiešiem saules stariem. Pircējs un piegādātājs var vienoties par citu trauku izmantošanu, ja vien tie eļļu pasargā no tiešiem saules stariem.

3.6. Ar reģistrēto nosaukumu apzīmētā produkta marķēšanas īpašie noteikumi

Iepakojot produktu izplatīšanai patērētājam, to marķē, norādot nosaukumu “Ceylon Cinnamon”. Uz katra “Ceylon Cinnamon” iepakojuma jānorāda ražotāja reģistrācijas numurs.

Attiecībā uz “Ceylon Cinnamon” stobriņiem un pulveri (lietošanai pārtikā paredzēti produkti) obligāti jāievēro īpaši marķēšanas noteikumi, proti, jānorāda:

— ražotāja vai iepakotāja nosaukums, firmas nosaukums vai zīmols un adrese,

— partijas vai koda numurs,

— neto masa,

— produkta šķira (attiecīgā gadījumā),

— izcelsmes vieta – Šrilanka.

4. Ģeogrāfiskā apgabala īsa definīcija

Ģeogrāfiskais apgabals ir visa Šrilankas sala, kuras teritorija ir 65 651 km2 un kurā valda vienveidīgi klimatiskie un agronomiskie apstākļi, ko nosaka savdabīgs režīms ar divām musonu sezonām gadā un no tām izrietošais nokrišņu un saulaino periodu režīms, kā arī vienveidīgas augsnes un citas agronomiskās īpašības. Šie apstākļi ir raksturīgi teritorijai, kas atrodas 10–700 m virs jūras līmeņa. Kanēli, kas nav ražots apgabalos, kuri atrodas noteiktajā augstumā virs jūras līmeņa, un saskaņā ar attiecīgajām specifikācijām, nevar izplatīt ar nosaukumu “Ceylon Cinnamon”.

5. Saikne ar ģeogrāfisko apgabalu

Pieteikums reģistrēt nosaukumu “Ceylon Cinnamon” balstās uz produktu kvalitāti, īpašībām un reputāciju.

5.1. Ģeogrāfiskā apgabala specifika

Vides faktori

Minētajā ģeogrāfiskajā apgabalā ir īpaši topogrāfiskie un klimatiskie apstākļi, kas piemēroti “Ceylon Cinnamon” audzēšanai. Kanēli “Ceylon Cinnamon” audzē dažādos apstākļos, kas sniedzas no Šrilankas semiarīdajiem līdz mitrajiem apgabaliem raksturīgajiem apstākļiem, un dažādās augsnēs – smalko smilšu līdz smilšmāla augsnēs, laterītaugsnēs, grants augsnēs.

Temperatūra parasti svārstās robežās no 25 °C līdz 32 °C. Nokrišņu daudzums reģionā ir 1 250–3 500 mm gadā. Šrilankā ir divas starpmusonu sezonas, tātad pavisam četri gadalaiki, un tropu klimats ar ļoti izteiktu sauso periodu un lietus periodu. Kanēli “Ceylon Cinnamon” audzē visā Šrilankas salā, 10–700 m augstumā virs jūras līmeņa.

Cilvēkfaktori

Kanēli “Ceylon Cinnamon” audzē un pārstrādā kopš neatminamiem laikiem, tāpēc viss audzēšanas process balstās uz gadiem ilgām tradīcijām un praksi. Ģimenes locekļi, strādājot kopā, nodod prasmes un paņēmienus cits citam.

Kanēļa “Ceylon Cinnamon” audzēšana ietver dažādus posmus, kas palīdz iegūt pēc iespējas labāku kvalitāti un ražu.

— Strādniekus, kas sagatavo stobriņus, sauc par “kvalificētiem mizotājiem” vai “kanēļa tehniķiem”. Tieši mizotājs nolemj, kad ir īstais laiks novākt ražu. Ja auga attīstība un mitrais klimats atbilst nosacījumiem, kas vajadzīgi, lai iegūtu augstākās kvalitātes “Ceylon Cinnamon” produktus, mizotāji sāk ražas novākšanu, atdalot mizas iekšējo slāni, kas viegli atdalās no koksnes. Tas nodrošina, ka tiek saglabāts mizas augstais eļļas saturs.

— Ražas novācēji ir attīstījuši zinātību, kā noteikt, kuri koki ir piemēroti ciršanai, un izmanto īpašu darbarīku komplektu. Ar šiem darbarīkiem, sevišķi keththa un sooruna koketha, viņi var nogriezt kanēļkoka stumbrus tā, lai iegūtu “Ceylon Cinnamon” stobriņu izgatavošanai vajadzīgo biezumu un garumu.

— Mizotāji mizas ārējo slāni nokasa ar tērauda skrāpi, izmantojot saudzīgu un prasmīgu paņēmienu, lai nesabojātu mizas iekšējo slāni. Pēc tam mizu pamatīgi berž ar misiņa stieni, līdz tā atdalās no koksnainā stumbra.

— Saritinājušās mizas mizotāji piepilda ar citiem mizas gabaliņiem, lai izgatavotu stobriņus, kuriem jābūt 42 collas gariem un kurus mēra ar nūjiņu, ko sauc par Pethi Kotuwa.

— Pēc sākotnējās žāvēšanas, kas ilgst aptuveni 24 stundas, stobriņus ar rokām saspiež un saritina, lai panāktu vienādu diametru. Tad stobriņus sašķiro un liek žāvēties otrreiz, šoreiz uz 6–10 dienām, lai sasniegtu mitruma saturu, kas ir mazāks par 15 %. Stobriņus žāvē dabiski, izvietotus uz nostieptām virvēm vai īpašiem statīviem, kas atrodas tuvu griestiem, kur ir labāka gaisa cirkulācija.

— “Ceylon Cinnamon” stobriņus un sagrieztos stobriņus sašķiro pēc Šrilankas tradicionālās šķirošanas sistēmas šādās šķirās: “Alba” – diametrs aptuveni 0,24 collas, trausli; “Continental” – diametrs aptuveni 0,63 collas, mazāk trausli, ar sešām apakššķirām; “Mexican” – diametrs mazāks par 0,75 collām, svarīga sastāvdaļa daudzos meksikāņu ēdienos, raksturīga salda, sildoša garša un maigs citrusaugļu aromāts; “Hamburg” – diametrs mazāks par 1,3 collām, biezāki un tumšāki nekā citu šķiru stobriņi.

Ar šiem paņēmieniem nodrošina, ka eļļa un mitrums no koka serdes nonāk mizas iekšējā slānī un tātad arī produktā “Ceylon Cinnamon”. Tas uzlabo kanēļa “Ceylon Cinnamon” kvalitāti, jo īpaši tā spēcīgās organoleptiskās īpašības.

Reputācija

Ir atrodamas rakstiskas liecības par “Ceylon Cinnamon” tirdzniecību jau no Senās Ēģiptes, Babilonijas, Arābijas, Venēcijas, Grieķijas un Romas laikiem.

Kanēļa tirdzniecību kontrolēja arābi un, lai saglabātu savu monopolu, produkta izcelsmes avotu turēja noslēpumā. Pirmā liecība par to parādījās tikai 13. gadsimtā, kad arābu hronikā ar nosaukumu “Īpašas senvietas un Dieva kalpu vēsture” tika pieminēta vērtīgās garšvielas ieguves vieta. Tolaik uzskatīja, ka kanēlis ir vērtīgāks par zeltu.

“Nav šaubu, ka “Ceylon Cinnamon” ir pasaulē augstākās kvalitātes kanēlis, kuru, spriežot pēc autentiskām liecībām, cildina jau no 14. gs. vidus un kurš ir viens no salas nedaudzajiem nozīmīgajiem vietējiem produktiem. Pateicoties arābu karavānām, to iepazina romieši, kuri Senajā Romā par mārciņu šīs aromātiskās garšvielas maksāja summu, kas atbilst astoņām sterliņu mārciņām. Tāpēc Ceilona (ko De Barras dēvēja par “kanēļa māti”) ir pelnīti celta “kanēļa salas” godā (Ferguson, 1887).

“Encyclopaedia Britannica” 1911. gada izdevumā minēts, ka kanēlis, kas no šīs sugas kokiem ražots citās vietās, nav pielīdzināms kanēlim, kas iegūts no Ceilonā audzētiem kanēļkokiem, salīdzinājumam norādot, ka “augstas kvalitātes “Ceylon Cinnamon” ir ļoti plāna un gluda miza gaiši dzeltenbrūnā krāsā, tas ir ārkārtīgi aromātisks un ar sevišķi saldu, sildošu un patīkami aromātisku garšu”.

2019. gadā žurnālā “New Food” publicēts H. Priyashantha raksts par “Ceylon Cinnamon”, kurā uzsvērta tā labā kvalitāte un īpašības, īpašu uzsvaru liekot uz salīdzinājumu ar kanēli, kas iegūts no C. cassia sugas kanēļkoka.

Dokumentālajā filmā par Šrilankas ēteriskajām eļļām “Ēterisko eļļu rūpniecība Šrilankā” (Essential Oil Industry in Sri Lanka) ir pētīta “Ceylon Cinnamon” vēsture un slava un aprakstītas minētās eļļas īpašības. Filmas koncepcija izstrādāta Moratuvas Universitātes Ķīmijas un procesu inženierzinātņu fakultāte Šrilankā, un filma uzņemta 2014. gadā. Tā skatāma trijās daļās un ir pieejama labi zināmās video koplietošanas tīmekļa vietnēs.

Mūsdienās augstākās klases restorānos, kas atrodas, piemēram, Petronas dvīņu torņos Malaizijā vai Honkongā, pie tējas ar uzkodām pasniedz “Ceylon Cinnamon” vai piedāvā brokastu čurrosu ar kanēli “Ceylon Cinnamon”. Viesnīcās Vašingtonā ēdienkartē apkalpošanai numurā ir iespēja izvēlēties “Ceylon Cinnamon” garšvielu tēju bez kofeīna. 2020. gadā tīmekļa vietnē “Penzeys Spices” publicētas daudzas receptes, kurās izmanto “Ceylon Cinnamon” standziņas un pulveri.

5.2. Produkta specifika

Kanēli “Ceylon Cinnamon” ražo no Šrilankas vietējās kultivētās kanēļkoka sugas Cinnamomum zeylanicum (Blume) kokiem.

Visus kanēļa “Ceylon Cinnamon” veidus raksturo intensīvs aromāts, maiga, saldena garša un citrusaugļu aromāts ar nedaudz jūtamu medus smaržu, kā arī eļļas saturs (stobriņiem, mizai un pulverim).

Cinnamomum zeylanicum (Blume) sugas koku miza ir sevišķi plāna, maiga un mīksta, tāpēc stobriņi ir trausli un tiem ir maiga tekstūra. Miza ir gaiši brūnā krāsā, salda un ar nedaudz jūtamu citrusaugļu aromātu. Salīdzinājumam: C. cassia kanēlis ir tumšākā brūnā krāsā, biezs, ciets un ar neizteiksmīgu garšu.

Visiem “Ceylon Cinnamon” veidiem ir zems līdz vidēji zems kanēļskābes aldehīda saturs un niecīgs kumarīna saturs – atšķirībā no C. cassia kanēļa, kurā abu minēto vielu saturs ir ļoti augsts.

5.3. Cēloniska saikne starp ģeogrāfisko apgabalu un produkta īpašo kvalitāti, reputāciju vai citām īpašībām

Kanēļa “Ceylon Cinnamon” raksturlielumi un īpašības izveidojušās, pateicoties Šrilankā tradicionālajiem vides faktoriem un cilvēkfaktoriem, turklāt tam ir gadsimtiem sena reputācija, kas iegūta, saglabājot tradicionālās ražošanas metodes.

“Ceylon Cinnamon” ārkārtīgi spēcīgā aromāta intensitāte un saldenais aromāts ir saistīts ar minētā ģeogrāfiskā apgabala īpašajiem topogrāfiskajiem un klimatiskajiem apstākļiem (nokrišņu daudzumu, augstumu virs jūras līmeņa un temperatūru) un vietējām ražošanas metodēm.

“Ceylon Cinnamon” raksturīgās ķīmiskās un organoleptiskās īpašības ir saistītas ar ražas novākšanas sezonām, kuras atkarīgas no dienvidrietumu musona, kas valda no maija līdz septembrim, un ziemeļaustrumu musona, kas valda no decembra līdz februārim, kā arī ar tradicionālajām zināšanām par kanēļa ražas novākšanu, mizošanu, žāvēšanu un stobriņu veidošanu.

Stobriņus iedala šķirās pēc diametra un brūnējuma pakāpes. Šīs šķiras ir “Alba”, “Continental”, “Mexican” un “Hamburg”. Katrai no šīm šķirām ir apakššķiras. Šķirošanas pamatkritērijs nav krāsa. Tā kā ražotājiem ir sena zinātība par šķirošanu, stobriņiem ir konkrēts ārējais izskats, jo tos šķiro pēc diametra un brūnējuma pakāpes.

No C. cassia kanēļa “Ceylon Cinnamon” atšķiras ar spēcīgākām aromātiskajām īpašībām un saldumu, kas radies Šrilankas klimatisko, agronomisko un botānisko apstākļu ietekmē. Miza ir maiga un plāna, ļoti līdzīga papīram. Kanēli “Ceylon Cinnamon” pārstrādā un produkta formu veido izteiktākā stobriņu formā, kas pilnīgāk izceļ tā organoleptiskās īpašības. Šīs atšķirības nodrošina to, ka “Ceylon Cinnamon” ir smalkāka tekstūra un lielāka spēja saglabāt minētās īpašības pēc iepakošanas, kā arī 2–3 gadus ilgs glabāšanas laiks augstāka mitruma satura dēļ.

Atsauce uz specifikācijas publikāciju

(šīs regulas 6. panta 1. punkta otrā daļa)

Produkta specifikācijas pilns teksts ir pieejams internetā, Šrilankas Eksporta attīstības padomes (SLEDB) tīmekļvietnē: http://pureceyloncinnamon.srilankabusiness.com/index.html.

(1) OV L 343, 14.12.2012., 1. lpp.